Gemaak om uit te staan - Voelgoed
Tuis Voelgoed Blogs Gemaak om uit te staan
Ek onthou 'n program wat ek een slag gekyk het van Dr Phil. Hy het met 'n vrou gepraat wat aan depressie gely het.
Haar dogter het vir Dr Phil geskryf om haar ma te help. Daar was twee vrae wat hy aan die ma gestel het. Eerste een was: "Hoe lief het jy jou dogter? Sal jy dood gaan vir haar?" Die ma het geantwoord, "Natuurlik! Enige dag!" Die tweede vraag was: "Hoe lief het jy jou dogter? Sal jy lewe vir haar?" Ek sal hierdie vraag nooit vergeet nie. Dis soveel makliker om vir iemand dood te gaan as om vir hulle te lewe. Ons sê so maklik ons het Jesus lief en dat ons sal dood gaan vir Hom, maar die vraag wat Hy ons vra is, sal ons lewe vir Hom? Galasiërs 3:27 sê dat ons lewe nou aan Christus behoort.
Ons lewe nou vir Hom en deur Hom. Om te lewe vir Christus is nie altyd maklik nie. Dit beteken dat jy jouself kruisig en God se wil kies bo jou eie. Dit beteken dat jy talle kere die "odd one out" gaan wees as die mense om jou die verkeerde pad kies en jy die enigste een is wat staan vir wat jy glo. Dit beteken soms dat jy misverstaan word en ge-"label" word as "weird". Dit kan ook beteken dat jy moet uitreik na ander met wie jy nie graag geassosieer wil word nie. Meeste van die tyd voel jy veroordeel deur die wêreld. Ek wil jou vandag bemoedig dat jou werk in God se koninkryk nie verniet sal wees nie. Wat jy nou deur gaan is tydelik. Die belofte vir ons wie Jesus die Koning van ons lewe gemaak het, is die ewige lewe in Sy teenwoordigheid. En dís die moeite werd!